**Puişorul moţat**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Puii mamii, pui, pui, pui,

Are cloşca şapte pui:

Cinci pestriţi, unul bălţat,

Numai unul e moţat

Şi curat şi încălţat.

– Spune-mi, puiule, şi mie

De ce-ţi face numai ţie

Mama ta, ciorapi şi ghete,

Şi îţi leagă moţ în plete?

Oare frăţiorii tăi

Sunt aşa de proşti şi răi,

Sau că poate mama ta

O fi leneşă, ori rea?

Spune puiul: – Mama mea

Nu-i nici leneşă, nici rea,

Dar e tristă, vai de ea,

Căci îi fac ruşine multă

Fraţii mei şi n-o ascultă,

Că de-i cheamă, fug pe-afară,

Şi de-i prinde, plâng şi zbiară,

Şi de-aceea-s nespălaţi

Şi desculţi şi nemoţaţi.

Dar eu stau cu mama mea

Şi mi-e drag s-ascult de ea;

Şi de-aceea sunt moţat

Că-s cuminte şi curat.